На основу члана 29.став 1. тачка 1) и члана 41. став 1. тачка 4) Законa о смањењу ризика од катастрофа и управљању ванредним ситуацијама ("Службени гласник РС“, бр. 87/2018), члана 8. Уредбе о саставу и начину рада штабова за ванредне ситуације ("Службени гласник РС“, бр. 98/2010), члана 20. тачка 8) и 14) Закона о локалној самоуправи ("Службенигласник РС“, бр. 129/2007, 83/2014 - другизакон, 101/2016 - другизакон и 47/2018) и члана 39. и 131. Статута града Шапца („Службени лист града Шапца“, бр.5/19), Скупштина града Шапца на седници одржаној дана 25.03.2021. године, донела је

**Одлуку о образовању Штаба за ванредне ситуације града Шапца**

"Службени лист града Шапца" број 5/21 од 25.03.2021. године

**Члан 1.**

ОБРАЗУЈЕ СЕ Штаб за ванредне ситуације града Шапца, чији је основни задатак координација и руковођење заштитом и спасавањем у ванредним ситуацијама.

**Члан 2.**

За чланове Штаба за ванредне ситуације града Шапца у сталном саставу именују се:

1. Градоначелник града Шапца – за команданта;

2. Заменик градоначелника града Шапца – за заменика команданта;

3. Представник надлежне службе МУП-а за ванредне ситуације – за начелника;

4. Представник ЈКП "Водовод-Шабац" Шабац – за члана;

5. Представник ВД "Сава" Шабац – за члана;

6. Представник ЈКП "Стари град" Шабац – за члана;

7. Начелник Градске управе – за члана;

8. Представник Полицијске управе Шабац – за члана;

9. Представник Електродистрибуције Шабац – за члана;

10. Представник Завода за јавно здравље – за члана;

11. Представник ЈКП "Топлана" Шабац – за члана;

12. Представник Градске организације Црвеног крста Шабац – за члана;

13. Представник Центра за социјални рад – за члана;

14. Представник "Телеком" Шабац – за члана;

15. Представник Ветеринарске станице Шабац – за члана;

16. Представник Гарнизона Војске Србије – за члана;

17. Представник Дома здравља „Др Драга Љочић“ Шабац – за члана;

18. Представник Опште болнице „Др Лаза К. Лазаревић“ Шабац – за члана;

19. Представник ЈП „Инфраструктура“ Шабац- за члана.

**Члан 3.**

Заменика команданта, начелника и чланове Штаба за ванредне ситуације града Шапца поставља и разрешава Градско веће града Шапца, на предлог градоначелника – команданта Штаба за ванредне ситуације града Шапца.

**Члан 4.**

Штаб за ванредне ситуације града Шапца обавља следеће послове:

1) процењује угроженост од настанка ванредне ситуације и доставља предлог за проглашење и укидање ванредне ситуације;

2)руководи и координира рад субјеката система заштите и спасавања и снага заштите и спасавања у ванредним ситуацијама на спровођењу утврђених задатака;

3) руководи и координира спровођење мера и задатака цивилне заштите;

4) прати стање и организацију система смањења ризика од катастрофа и управљања ванредним ситуацијама и предлаже мере за њихово побољшање;

5) наређује употребу снага заштите и спасавања, руководи и координира спровођење мера и задатака обнове, реконструкције и рехабилитације, узимајући у обзир потребе одрживог развоја и смањења угрожености и ризика од будућих ванредних ситуација, као и доделу средстава помоћи и других средстава која се користе у ванредним ситуацијама;

6) стара се о редовном информисању и обавештавању становништва о ризицима и опасностима и предузетим мерама;

7) разматра организацију, опремање и обучавање јединица цивилне заштите, овлашћених, оспособљених правних лица;

8) сарађује са надлежним органима заштите и спасавања суседних држава у ванредним ситуацијама као и са штабовима за ванредне ситуације суседних општина;

9) наређује приправност субјеката и снага система смањења ризика од катастрофа и управљања ванредним ситуацијама;

10) ) израђује предлог годишњег плана рада и предлог годишњег извештаја о раду и доставља надлежном органу на усвајање;

11) разматра процене ризика, планове заштите и спасавања и друга планска документа и даје препоруке за њихово унапређење;

12) доноси наредбе, закључке и препоруке;

13) ставља у приправност и ангажује оспособљена и овлашћена правна лица од посебног значаја за заштиту и спасавање у ванредним ситуацијама за град Шабац, координира акцијама и операцијам азаштите и спасавања на подручју града;

14) именује поверенике и заменике повереника цивилне заштите;

15) образује стручно-оперативне тимове за извршавање специфичних задатака из области заштите и спасавања;

16) обавља и друге послове у складу са Законом.

**Члан 5.**

Административно – техничке послове за потребе Штаба за ванредне ситуације града Шапца обављаће Градска управа града Шапца.

**Члан 6.**

Послови из члана 4 ове Одлуке финансирају се из буџета града Шапца, средстава Фонда за ванредне ситуације, буџета Републике Србије и других прихода у складу са законом и другим прописима.

**Члан 7.**

Ступањем на снагу ове Одлуке престаје да важи Одлука о образовању Штаба за ванредне ситуације града Шапца, бр.020-54/2017-14, донета на седници Скупштине града Шапца дана 22.03.2017.године.

**Члан 8.**

Одлука ступа на снагу осмог дана од дана објављивања у "Службеном листу града Шапца".

**СКУПШТИНА ГРАДА ШАПЦА**

**Број: 020-00-56/2021-14**

ПРЕДСЕДНИК СКУПШТИНЕ

**Немања Пајић**